title: 2008/584/ЕО: Решение на Съвета от 15 юли 2008 година за изменение на Решение 2006/493/ЕО за установяване сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г. , нейната разбивка по години и минималната сума, която следва да бъде съсредоточена в райони, допустими по цел Сближаване

text:
               16.7.2008

               BG

               Официален вестник на Европейския съюз

               L 188/26

      РЕШЕНИЕ НА СЪВЕТА

   от 15 юли 2008 година
   за изменение на Решение 2006/493/ЕО за установяване сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г., нейната разбивка по години и минималната сума, която следва да бъде съсредоточена в райони, допустими по цел „Сближаване“
   (2008/584/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 69, параграф 1 от него,
   като взе предвид предложението на Комисията,
   като има предвид, че:

               (1)

               Решение 2006/493/ЕО (2) установява сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г., нейната разбивка по години и минималната сума, която следва да бъде съсредоточена в райони, допустими по цел „Сближаване“.

               (2)

               Тъй като бюджетният орган реши да бъдат прехвърлени някои бюджетни кредити за поети задължения за помощ от Общността, отпуснати за развитие на селските райони съгласно Регламент (ЕО) № 1698/2005, които не са усвоени през 2007 г., в съответствие с разпоредбите на точка 48 от Междуинституционалното споразумение между Европейския парламент, Съвета и Комисията за бюджетната дисциплина и доброто финансово управление (3), Решение 2006/493/ЕО следва да бъде изменено с цел тези бюджетни кредити да бъдат преразпределени към периода от 1 януари 2008 г. до 31 декември 2013 г.

               (3)

               Решение 2006/493/ЕО следва да бъде съответно изменено,

         РЕШИ:
   Член 1
   Приложението към Решение 2006/493/ЕО се заменя с текста в приложението към настоящото решение.
   Член 2
   Настоящото решение се прилага, считано от 1 януари 2008 г.

      Съставено в Брюксел на 15 юли 2008 година.

            За Съвета

            Председател

         M. BARNIER

      (1)  ОВ L 277, 21.10.2005 г., стр. 1. Регламент, последно изменен с Регламент (ЕО) № 146/2008 (ОВ L 46, 21.2.2008 г., стр. 1).

      (2)  ОВ L 195, 15.7.2006 г., стр. 22.

      (3)  ОВ C 139, 14.6.2006 г., стр. 1. Споразумение, последно изменено с Решение 2008/371/ЕО на Европейския парламент и на Съвета (ОВ L 128, 16.5.2008 г., стр. 8).

      ПРИЛОЖЕНИЕ

            „ПРИЛОЖЕНИЕ
            Обща сума на бюджетните кредити за поети задължения за периода 2007—2013 г., разбивките им по години и минималната сума, която следва да се съсредоточи в райони, допустими по цел „Сближаване“ (1)

                        Цени за 2004 г. в евро (2)

                        2007 г.

                        2008 г.

                        2009 г.

                        2010 г.

                        2011 г.

                        2012 г.

                        2013 г.

                        Общо

                        Обща сума за ЕС-25, плюс България и Румъния

                        9 325 497 783

                        10 788 767 263

                        10 515 007 756

                        10 278 583 653

                        9 824 886 713

                        9 588 187 168

                        9 356 225 581

                        69 677 155 918

                        Минимална сума, предназначена за развитие на районите, допустими по цел „Сближаване“

                        27 676 975 284

            Обща сума на бюджетните кредити за поети задължения за периода 2007—2013 г., разбивките им по години и минималната сума, която следва да се съсредоточи в райони, допустими по цел „Сближаване“ (3)

                        Текущи цени в евро (4)

                        2007 г.

                        2008 г.

                        2009 г.

                        2010 г.

                        2011 г.

                        2012 г.

                        2013 г.

                        Общо

                        Обща сума за ЕС-25, плюс България и Румъния

                        9 896 292 851

                        11 678 108 653

                        11 609 418 209

                        11 575 354 634

                        11 285 706 554

                        11 234 089 442

                        11 181 555 662

                        78 460 526 005

                        Минимална сума, предназначена за развитие на районите, допустими по цел „Сближаване“

                        31 232 644 963

         (1)  Преди задължителната модулация и другите трансфери от свързаните с пазара разходи и преки плащания по Общата селскостопанска политика към развитие на селските райони.

         (2)  Сумите са закръглени до най-близкото цяло число в евро.

         (3)  Преди задължителната модулация и другите трансфери от свързаните с пазара разходи и преки плащания по Общата селскостопанска политика към развитие на селските райони.

         (4)  Сумите са закръглени до най-близкото цяло число в евро.“


title: Решение 2010/656/ОВППС на Съвета от 29 октомври 2010 година за подновяване на ограничителните мерки срещу Кот д’Ивоар

text:
               30.10.2010

               BG

               Официален вестник на Европейския съюз

               L 285/28

         РЕШЕНИЕ 2010/656/ОВППС НА СЪВЕТА
   от 29 октомври 2010 година
   за подновяване на ограничителните мерки срещу Кот д’Ивоар
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 13 декември 2004 г. Съветът прие Обща позиция 2004/852/ОВППС относно ограничителни мерки срещу Кот д’Ивоар (1) с цел прилагане на мерките, наложени на Кот д’Ивоар с Резолюция 1572 (2004) на Съвета за сигурност на ООН (по-нататък наричан „ССООН“).

               (2)

               На 23 януари 2006 г. Съветът прие Обща позиция 2006/30/ОВППС (2), с която наложените ограничителни мерки срещу Кот д’Ивоар се подновяват за период от дванадесет месеца и към тях се прибавят ограничителните мерки, предвидени в точка 6 от Резолюция 1643 (2005) на ССООН.

               (3)

               На 18 ноември 2008 г. Съветът прие Обща позиция 2008/873/ОВППС (3) за ново подновяване на наложените ограничителни мерки, считано от 1 ноември 2008 г., в резултат на подновяването на наложените ограничителни мерки срещу Кот д’Ивоар с Резолюция 1842 (2008) на ССООН.

               (4)

               На 15 октомври 2010 г. Съветът за сигурност на ООН прие Резолюция 1946 (2010) на ССООН за подновяване до 30 април 2011 г. на ограничителните мерки срещу Кот д’Ивоар, наложени с Резолюция 1572 (2004) на ССООН и с точка 6 от Резолюция 1643 (2005) на ССООН, и за изменение на ограничителните мерки за оръжията.

               (5)

               Поради тази причина ограничителните мерки, наложени срещу Кот д’Ивоар, следва да бъдат подновени. Освен освобождаванията по отношение на оръжейното ембарго, предвидени в Резолюция 1946 (2010) на ССООН, е целесъобразно да се изменят ограничителните мерки, за да се предвидят освобождавания за друго оборудване, включено едностранно от Съюза.

               (6)

               Мерките за изпълнение на Съвета са установени в Регламент (ЕО) № 174/2005 на Съвета от 31 януари 2005 г. за налагане на ограничения върху оказването на помощ, свързана с военни действия в Кот д’Ивоар (4), Регламент (ЕО) № 560/2005 на Съвета от 12 април 2005 г. за налагане на някои специфични ограничителни мерки, насочени към определени лица и стопански субекти, с оглед ситуацията в Кот д’Ивоар (5) и Регламент (ЕО) № 2368/2002 на Съвета от 20 декември 2002 г. относно въвеждане на схема за сертифициране в рамките на Кимбърлийския процес за международна търговия с необработени диаманти (6),

         ПРИЕ НАСТОЯЩОТО РЕШЕНИЕ:
   Член 1
   1.   Забранява се продажбата, доставката, трансфера или износа за Кот д’Ивоар от граждани на държавите-членки или от територията на държавите-членки, или чрез използване на плавателни съдове, плаващи под техния флаг, или чрез техни въздухоплавателни средства, на въоръжение и свързано с него оборудване от всякакъв вид, включително оръжия и боеприпаси, военни транспортни средства и оборудване, полувоенно оборудване и резервни части за тях, както и оборудване, което би могло да се използва за вътрешни репресии, трябва да бъде забранено независимо дали това въоръжение и свързано с него оборудване са с произход от територията на държавите-членки.
   2.   Забранява се също:

               а)

               оказването, пряко или непряко, на техническа помощ, брокерски услуги и други услуги, свързани с посочените в параграф 1 изделия или с доставката, производството, поддръжката и употребата на такива изделия, на физическо или юридическо лице, образувание или орган в Кот д’Ивоар или за употреба в Кот д’Ивоар;

               б)

               предоставянето, пряко или непряко, на финансиране или финансова помощ, свързани с посочените в параграф 1 изделия, което включва по-специално предоставянето на безвъзмездни средства, заеми и застраховане за експортно кредитиране за всякакъв вид продажба, доставка, трансфер или износ на тези изделия или за предоставяне на техническа помощ, брокерски услуги или други услуги, на физическо или юридическо лице, образувание или орган в Кот д’Ивоар или за употреба в Кот д’Ивоар;

         Член 2
   Член 1 не се прилага за:

               а)

               доставки и техническа помощ, предназначени единствено за подкрепа на Операцията на ООН в Кот д’Ивоар или за използване от нея и от френските сили, които я подкрепят;

               б)

               съгласно предварителното одобрение от Комитета, създаден съгласно параграф 14 от Резолюция 1572 (2004) на ССООН (наричан по-нататък „Комитет по санкциите“);

                           i)

                           продажбата, доставката, трансфера или износа на несмъртоносно военно оборудване, предназначено единствено за хуманитарни или защитни цели, включително такова оборудване, предназначено за операциите по управление на кризи на ЕС, ООН, Африканския съюз и Икономическата общност на Западноафриканските държави;

                           ii)

                           продажбата, доставката, трансфера или износа на несмъртоносно военно оборудване, чиято единствена цел е да предостави възможност на силите за сигурност в Кот д’Ивоар да прилагат само адекватни и пропорционални силови мерки при поддържането на обществения ред;

                           iii)

                           предоставянето на финансиране и финансова помощ, свързани с оборудването, посочено в подточки i) и ii);

                           iv)

                           предоставянето на техническа помощ и обучение, свързани с оборудването, посочено в подточки i) и ii);

               в)

               продажбата, доставката, трансфера или износа на защитно облекло, включително бронебойни жилетки и военни каски, временно изнесени за Кот д’Ивоар от персонал на Организацията на обединените нации, от персонал на Съюза или на неговите държави-членки, от представители на медиите, от хуманитарни работници, от персонал, работещ по програми за развитие, и от свързания с тези дейности персонал, единствено за тяхно лично ползване;

               г)

               продажби или доставки, временно прехвърлени или изнесени за Кот д’Ивоар за силите на държава, участваща в действия в съответствие с международното право, единствено за да улесни пряко евакуацията на своите граждани и на онези, за които тя носи консулска отговорност в Кот д’Ивоар, съгласно предварителна нотификация до Комитета по санкциите;

               д)

               продажбата, доставката, трансфера или износа на въоръжение и свързано с него оборудване и техническо обучение и помощ, предназначени единствено за подпомагане или използване в процеса на преструктуриране на силите за отбрана и сигурност в съответствие с член 3, буква е) от Споразумението от Лина-Маркуси, съгласно предварителното одобрение на Комитета по санкциите;

               е)

               продажбата, доставката, трансфера или износа на несмъртоносно оборудване, което би могло да се използва за вътрешни репресии, чиято единствена цел е да предостави възможност на силите за сигурност в Кот д’Ивоар да прилагат само адекватни и пропорционални силови мерки при поддържането на обществения ред, както и предоставянето на финансиране, финансова помощ или техническа помощ и обучение, свързани с такова оборудване.

         Член 3
   В съответствие с Резолюция 1643 (2005) на ССООН се забранява прекият или непрекият внос в Съюза на всички необработени диаманти от Кот д’Ивоар, независимо дали тези диаманти произхождат от Кот д’Ивоар.
   Член 4
   1.   Държавите-членки предприемат необходимите мерки за предотвратяване на влизането или транзитното преминаване през тяхна територия на лицата, посочени от Комитета по санкциите, които представляват заплаха за мирния процес и процеса на национално помирение в Кот д’Ивоар, по-конкретно тези, които блокират изпълнението на споразуменията от Лина-Маркуси и Акра III, на всички лица, които въз основа на съответната информация се смятат за отговорни за извършването на сериозни нарушения на правата на човека и международното хуманитарно право в Кот д’Ивоар, на всички лица, които публично подбуждат омраза и насилие и на всички лица, определени от Комитета по санкциите като нарушители на мерките, наложени по силата на параграф 7 от Резолюция 1572 (2004) на ССООН.
   Списъкът на лицата, посочени в първия параграф, е даден в приложението.
   2.   Параграф 1 не задължава никоя държава-членка да откаже влизане на своя територия на собствените си граждани.
   3.   Параграф 1 не се прилага, когато Комитетът по санкциите прецени, че:

               а)

               пътуването е оправдано по наложителни хуманитарни причини, включително религиозни задължения,

               б)

               освобождаването ще допринесе за осъществяване на целите, залегнали в резолюциите на ССООН, за постигане на мир и национално помирение в Кот д’Ивоар и стабилност в региона.

         4.   В случаи, при които по силата на параграф 3 държава-членка разреши влизането или транзитното преминаване през своя територия на лица, посочени от Комитета по санкциите, това разрешение се ограничава до целта, за която е дадено, и до лицата, на които е предоставено.
   Член 5
   1.   Замразяват се всички финансови средства и икономически ресурси, притежавани или контролирани пряко или непряко от лицата или образуванията, посочени от Комитета по санкциите съгласно член 4, параграф 1, или държани от образувания, притежавани или контролирани пряко или непряко от такива лица или от всяко друго лице, действащо от тяхно име или под тяхно ръководство, както са определени от Комитета по санкциите.
   Списъкът на лицата, посочени в първия параграф, е даден в приложението.
   2.   Никакви финансови средства, финансови активи или икономически ресурси не се предоставят пряко или непряко на лицата и образуванията, посочени в параграф 1, или в тяхна полза.
   3.   Държавите-членки могат да предвидят освобождавания от мерките, посочени в параграфи 1 и 2, по отношение на финансови средства и икономически ресурси, които са:

               а)

               необходими за покриване на основни разходи, включително заплащане на храна, наем или ипотека, лекарствени средства и медицинско обслужване, данъци, застрахователни премии и такси за комунални услуги;

               б)

               предназначени изключително за заплащане на разумни професионални възнаграждения и възстановяване на извършени разходи, свързани с предоставянето на правни услуги;

               в)

               предназначени изключително за заплащане на хонорари или такси за услуги, съгласно националното законодателство, за съхраняване или текущо управление на замразени финансови средства и икономически ресурси;

               г)

               необходими за извънредни разходи, при условие че съответната държава-членка е нотифицирала за това решение Комитета по санкциите и той е одобрил това решение;

               д)

               предмет на съдебно, административно или арбитражно право на задържане или решение, като в такъв случай тези финансови средства и икономически ресурси могат да бъдат използвани за удовлетворяване на това право на задържане или решение, при условие че правото на задържане или решение е било налице преди посочване от Комитета по санкциите на съответното лице или образувание и че не е в полза на лице или образувание, посочено в настоящия член, след като съответната държава-членка нотифицира Комитета по санкциите.

         Освобождаването, посочено в параграф 3, букви а), б) и в), може да извърши, след като съответната държава-членка нотифицира Комитета по санкциите за намерението си да разреши по целесъобразност достъпа до такива средства и икономически ресурси, и при липса на отрицателно решение на Комитета по санкциите, в рамките на два работни дни от датата на нотифицирането.
   4.   Параграф 2 не се прилага към начисляването по замразените сметки на:

               а)

               лихви или други приходи от тези сметки; или

               б)

               плащания, дължими по договори, споразумения или задължения, сключени или възникнали преди датата, на която към тези сметки са започнали да се прилагат ограничителните мерки съгласно Обща позиция 2004/852/ОВППС или настоящото решение;

         при условие че всяка такава лихва, други доходи и плащания продължават да се подчиняват на условията на параграф 1.
   Член 6
   Съветът съставя списъка в приложението и го изменя съгласно решенията, взети от Съвета за сигурност на ООН или от Комитета по санкциите.
   Член 7
   1.   Когато Съветът за сигурност или Комитетът по санкциите включва в списъка лице или образувание, Съветът включва това лице или образувание в приложението. Съветът уведомява засегнатото лице или образувание относно решението си, включително относно основанията за включването му в списъка, или пряко, ако адресът е известен, или чрез публикуване на известие, за да предостави възможност на това лице или образувание да представи възражения.
   2.   Когато има внесени възражения или когато има представени нови съществени доказателства, Съветът преразглежда решението си и съответно уведомява лицето или образуванието.
   Член 8
   1.   В приложението са поместени основанията за включване в списъка на изброените в него лица и образувания, както се предвижда от Съвета за сигурност или от Комитета по санкциите.
   2.   В приложението се съдържа също информация, ако такава е налична, предоставена от Съвета за сигурност или от Комитета по санкциите, която е необходима за идентифициране на засегнатите лица или образувания. По отношение на лицата подобна информация може да включва имената, включително псевдонимите, датата и мястото на раждане, гражданството, номера на паспорта и личната карта, пола, адреса, ако е известен, и длъжността или професията. По отношение на образуванията информацията може да включва имената, мястото и датата на регистрация, регистрационния номер и мястото на дейност. В приложението се включва също датата на посочване от страна на Съвета за сигурност или на Комитета по санкциите.
   Член 9
   Общи позиции 2004/852/ОВППС и 2006/30/ОВППС на Съвета се отменят.
   Член 10
   1.   Настоящото решение влиза в сила от датата на неговото приемане.
   2.   Настоящото решение подлежи на преглед, изменение или отмяна, по целесъобразност, в съответствие с приложимите решения на Съвета за сигурност на ООН.

      Съставено в Брюксел на 29 октомври 2010 година.

            За Съвета

            Председател

         S. VANACKERE

      (1)  ОВ L 368, 15.12.2004 г., стр. 50.

      (2)  ОВ L 19, 24.1.2006 г., стр. 36.

      (3)  ОВ L 308, 19.11.2008 г., стр. 52.

      (4)  ОВ L 29, 2.2.2005 г., стр. 5.

      (5)  ОВ L 95, 14.4.2005 г., стр. 1.

      (6)  ОВ L 358, 31.12.2002 г., стр. 28.

      ПРИЛОЖЕНИЕ

         Списък на лицата, посочени в членове 4 и 5

                  Име (и евентуални псевдоними)

                  Идентификационни данни (дата и място на раждане, № на паспорт/лична карта и т.н.)

                  Основания за посочване

                  Дата на посочване от страна на ООН

                  1.

                  BLÉ GOUDÉ, Charles (известен още като „Général“, „Génie de kpo“, Gbapé Zadi)

                  дата на раждане: 1.1.1972 г.
                  Гражданство: Кот д’Ивоар
                  Паспорт №: 04LE66241, Република Кот д’Ивоар; издаден на: 10.11.2005 г.; валиден до: 9.11.2008 г.;
                  Дипломатически паспорт №: AE/088 DH 12, Република Кот д’Ивоар; издаден на: 20.12.2002 г.; валиден до: 11.12.2005 г.;
                  Паспорт №: 98LC39292, Република Кот д’Ивоар; издаден на: 24.11.2000 г.; валиден до: 23.11.2003 г.;
                  Място на раждане: Guibéroua (Gagnoa) или Niagbrahio/Guiberoua, или Guiberoua
                  Адрес, известен през 2001 г.: Yopougon Selmer, Bloc P 170; също хотел Ivoire;
                  Адрес, деклариран в пътен документ № C2310421, издаден от Швейцария на 15.11.2005 г. и валиден до 31.12.2005 г.: Abidjan, Cocody

                  Водач на COJEP („Млади патриоти“); многократни публични изявления, пропагандиращи насилие срещу обекти и персонал на ООН и срещу чужденци; ръководство и участие в действия на насилие от страна на милиции (въоръжени неформални групировки), включително побои, изнасилвания и извънсъдебни екзекуции; заплахи към ООН, Международната работна група (IWG), политическата опозиция и независимата преса; саботаж на международни радиостанции; пречка за действията на МРГ, за операцията на ООН в Кот д’Ивоар (UNOCI), за френските войски и за мирния процес, както е определен в Резолюция 1643 (2005) на ООН.

                  7 февруари 2006 г.

                  2.

                  DJUÉ, Eugène N’goran Kouadio

                  дата на раждане: 1.1.1966 г. или 20.12.1969 г.
                  Гражданство: Кот д’Ивоар
                  Паспорт №: 04 LE 017521, издаден на 10 февруари 2005 г. и валиден до 10 февруари 2008 г.

                  Водач на Union des Patriotes pour la Libération Totale de la Côte d’Ivoire (UPLTCI). Многократни публични изявления, пропагандиращи насилие срещу обекти и персонал на ООН и срещу чужденци; ръководство и участие в действия на насилие от страна на милиции (въоръжени неформални групировки), включително побои, изнасилвания и извънсъдебни екзекуции; пречка за действията на IWG, UNOCI, за френските войски и за мирния процес, както е определен в Резолюция 1643 (2005) на ООН.

                  7 февруари 2006 г.

                  3.

                  FOFIE, Martin Kouakou

                  дата на раждане: 1.1.1968 г.
                  Гражданство: Кот д’Ивоар
                  Място на раждане: BOHI, Кот д’Ивоар
                  Лична карта № 2096927, издадена от Буркина Фасо на 17 март 2005 г.
                  Удостоверение за гражданство на Буркина Фасо CNB N.076 (17 февруари 2003 г.)
                  Име на бащата: Yao Koffi FOFIE
                  Име на майката: Ama Krouama KOSSONOU
                  Лична карта № 970860100249, издадена от Кот д’Ивоар на 5 август 1997 г., валидна до 5 август 2007 г.

                  Главнокомандващ Новите сили (Chief Corporal New Force Commandant), сектор Korhogo. Силите под негово командване участват в набиране на деца войници, отвличания, налагане на принудителен труд, сексуално малтретиране на жени, произволни арести и извънсъдебни екзекуции в разрез с конвенциите за правата на човека и с международното хуманитарно право; пречка за действията на IWG, UNOCI, за френските войски и за мирния процес, както е определен в Резолюция 1643 (2005) на ООН.

                  7 февруари 2006 г.


title: 2010/406/ЕС: Решение на Съвета от 12 юли 2010 година относно разпределението на освободените средства по проекти от Деветия и предишни Европейски фондове за развитие ( „ЕФР“ ) с цел посрещане на нуждите на най-уязвимото население на Судан

text:
               22.7.2010

               BG

               Официален вестник на Европейския съюз

               L 189/14

         РЕШЕНИЕ НА СЪВЕТА
   от 12 юли 2010 година
   относно разпределението на освободените средства по проекти от Деветия и предишни Европейски фондове за развитие („ЕФР“) с цел посрещане на нуждите на най-уязвимото население на Судан
   (2010/406/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 от него,
   като взе предвид предложението на Европейската комисия,
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта от Общността по финансовата рамка за периода 2008—2013 г. в съответствие със Споразумението за партньорство АКТБ—ЕО и относно разпределянето на финансовата помощ за отвъдморските страни и територии, по отношение на които се прилага четвърта част от Договора за ЕО (1), и по-специално член 1, параграф 4 и член 6 от него,
   като има предвид, че:

               (1)

               Правителството на Судан реши да не ратифицира Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (2), изменено за първи път в Люксембург на 25 юни 2005 г. (3), като по този начин загуби достъпа до средства по Националната индикативна програма (НИП) за Десетия европейски фонд за развитие (ЕФР), в общ размер на 294,9 милиона евро, които понастоящем се държат от Десетия ЕФР.

               (2)

               Настоящата политическа ситуация в Судан, както и хуманитарната криза в Дарфур, Южен Судан, Източен Судан и преходните зони изискват висока степен на ангажираност от страна на Европейския съюз, включително чрез предоставянето на жизненоважно подпомагане на суданското население. Недостигът, създаден от отсъствието на Десетия ЕФР, ще намали сериозно капацитета на Съюза да подпомогне населението и да помогне стабилизирането на страната, което може да има последици за целия регион.

               (3)

               С цел да се покрие финансовият недостиг, който ще настъпи, подходящо е да се използват средствата, освободени от Деветия ЕФР и предишните ЕФР.

               (4)

               Тези средства следва да бъдат използвани с цел посрещане на нуждите на най-уязвимото население на Судан, по-специално в засегнатите от конфликта райони, включително Дарфур, Южен Судан, Източен Судан и преходните зони. Те ще бъдат разпределени въз основа на решение за финансиране, което предстои да бъде прието от Комисията. Следва също така да се предвидят средства за покриване на разходите за подкрепящите мерки.

               (5)

               Тези средства следва да бъдат управлявани чрез централизирано и съвместно управление и с оглед опростяване съгласно договореностите за изпълнение на Десетия ЕФР,

         ПРИЕ НАСТОЯЩОТО РЕШЕНИЕ:
   Член 1
   1.   Сумата в размер на 150 милиона евро от освободените средства по проекти от Деветия и предишни ЕФР се предоставя с цел посрещане на нуждите на най-уязвимото население на Судан; 2 % от тази сума се предоставя за покриване на разходите на Комисията по мерките за подкрепа.
   2.   Тези средства ще бъдат управлявани чрез централизирано и съвместно управление и в съответствие с правилата и процедурите, приложими за Десетия ЕФР.
   Член 2
   Настоящото решение влиза в сила в деня след приемането му.

      Съставено в Брюксел на 12 юли 2010 година.

            За Съвета

            Председател

         S. LARUELLE

      (1)  ОВ L 247, 9.9.2006 г., стр. 32.

      (2)  ОВ L 317, 15.12.2000 г., стр. 3.

      (3)  ОВ L 209, 11.8.2005 г., стр. 27.


title: Решение на Съвета от 22 януари 2008 година за назначаване на членовете на Научния и технически комитет

text:
               26.1.2008

               BG

               Официален вестник на Европейския съюз

               C 21/2

      РЕШЕНИЕ НА СЪВЕТА

   от 22 януари 2008 година
   за назначаване на членовете на Научния и технически комитет
   (2008/C 21/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 134 от него,
   като взе предвид становището на Комисията,
   като има предвид, че:

               (1)

               С решението си от 25 ноември 2004 г. (1), Съветът назначи членовете на Научния и технически комитет за периода от 1 май 2004 г. до 30 април 2009 г. При все това, по силата на член 51, параграф 2 от Акта относно условията на присъединяване (2), членството в комитета следва да бъде подновено напълно. Затова следва да се назначат нови членове.

               (2)

               За да се даде възможност на Научния и технически комитет да използва пълноценно разнообразните експертни умения, необходими за изпълнение на неговите задачи, Комитетът може, при спазване на вътрешния си правилник, да кани заместници, които да участват в заседанията му,

         РЕШИ:
   Член единствен
   Назначават се за членове на Научния и технически комитет за периода от 22 януари 2008 година до 22 януари 2013 година:

               Bertrand BARRE

               Jānis BĒRZIŅŠ

               Sten BJURSTRÖM

               Michel BOURGUIGNON

               Frank BRISCOE

               Michel CHATELIER

               Pavel CHRÁSKA

               Maurizio CUMO

               Panicos DEMETRIADES

               Daniela DIACONU

               Alan DUNCAN

               Sue ION

               Leonidas KAMARINOPOULOS

               Michael KAUFMANN

               Jørgen KJEMS

               Latchezar Krumov KOSTOV

               Zdeněk KŘÍŽ

               Walter KUTSCHERA

               Peter LÍŠKA

               Carlo LOMBARDI

               José María MARTÍNEZ-VAL PEÑALOSA

               Júlio Martins MONTALVÃO E SILVA

               Jerzy Wiktor NIEWODNICZAŃSKI

               Tom O'FLAHERTY

               Enn REALO

               Francesco ROMANELLI

               Juan Antonio RUBIO RODRIGUEZ

               Michael SAILER

               Rainer SALOMAA

               Jean-Paul SAMAIN

               Edouard SINNER

               Borut SMODIŠ

               Zoltán SZATMÁRY

               Ioan URSU

               Eugenijus USPURAS

               Theofiel VAN RENTERGEM

               Carlos VARANDAS

               Adrianus H. M. VERKOOIJEN

               Andreas M. VERSTEEGH

               Hans-Josef ZIMMER

               Sándor ZOLETNIK

      Съставено в Брюксел на 22 януари 2008 година.

            За Съвета

            Председател

         A. BAJUK

      (1)  ОВ С 311, 16.12.2004 г., стр. 3.

      (2)  ОВ L 157, 21.6.2005 г., стр. 203.


title: 2013/553/ЕС: Решение на Европейския парламент от 17 април 2013 година относно приключването на сметките на Осмия, Деветия и Десетия европейски фонд за развитие за финансовата 2011 година

text:
               16.11.2013

               BG

               Официален вестник на Европейския съюз

               L 308/159

         РЕШЕНИЕ НА ЕВРОПЕЙСКИЯ ПАРЛАМЕНТ
   от 17 април 2013 година
   относно приключването на сметките на Осмия, Деветия и Десетия европейски фонд за развитие за финансовата 2011 година
   (2013/553/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид доклада на Комисията за последващите действия по освобождаването от отговорност във връзка с изпълнението на бюджета за финансовата 2010 година (COM(2012)585) и работните документи на службите на Комисията, придружаващи този доклад (SWD(2012)330 и SWD(2012)340),

               —

               като взе предвид финансовите отчети и отчетите за приходите и разходите за Осмия, Деветия и Десетия европейски фонд за развитие за финансовата 2011 г. (COM(2012)435 – C7-0223/2012),

               —

               като взе предвид годишния доклад на Комисията от 26 април 2012 г. относно финансовото управление на Осмия, Деветия и Десетия европейски фонд за развитие през 2011 г.,

               —

               като взе предвид финансовата информация за европейските фондове за развитие (COM(2012)386),

               —

               като взе предвид годишния доклад на Сметната палата относно дейностите, финансирани от Осмия, Деветия и Десетия европейски фонд за развитие за финансовата 2011 г. заедно с отговорите на Комисията (1) и специалните доклади на Сметната палата,

               —

               като взе предвид декларацията за достоверност (2) относно надеждността на отчетите, както и законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

               —

               като взе предвид препоръките на Съвета от 4 февруари 2013 г. относно освобождаването на Комисията от отговорност във връзка с изпълнението на операциите на европейските фондове за развитие за финансовата 2011 година (05190/2012 - C7-0083/2013, 05191/2012 - C7-0084/2013, 05192/2012 - C7-0085/2013),

               —

               като взе предвид Споразумението за партньорство между членовете на групата държави от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна, подписано в Котону на 23 юни 2000 г. (3) и изменено в Люксембург на 25 юни 2005 г. (4),

               —

               като взе предвид Решение 2001/822/ЕО на Съвета от 27 ноември 2001 г. за асоцииране на отвъдморските държави и територии с Европейската общност („Решението за отвъдморско асоцииране“) (5), изменено с Решение 2007/249/ЕО на Съвета (6),

               —

               като взе предвид член 33 от Вътрешното споразумение от 20 декември 1995 г. между представителите на правителствата на държавите членки, заседаващи в рамките на Съвета, относно финансирането и управлението на помощта от Общността по Втория финансов протокол към Четвъртата конвенция АКТБ—ЕО (7),

               —

               като взе предвид член 32 от Вътрешното споразумение от 18 септември 2000 г. между представителите на правителствата на държавите членки, заседаващи в рамките на Съвета, относно финансирането и управлението на помощта от Общността в рамките на финансовия протокол към Споразумението за партньорство между държавите от Африка, Карибите и Тихоокеанския басейн и Европейската общност и нейните държави членки, подписано в Котону (Бенин) на 23 юни 2000 г., и относно отпускането на финансови помощи на отвъдморските страни и територии, за които се прилагат разпоредбите на част IV от Договора за ЕО (8),

               —

               като взе предвид съобщенията на Комисията от 21 април 2010 г. относно данъчно облагане и развитие, сътрудничество с развиващите се държави за насърчаване на доброто управление в областта на данъчното облагане и от 13 октомври 2011 г. относно бъдещия подход към бюджетната подкрепа от ЕС за трети страни,

               —

               като взе предвид член 319 от Договора за функционирането на Европейския съюз,

               —

               като взе предвид член 74 от Финансовия регламент от 16 юни 1998 г., приложим към сътрудничеството за финансиране на развитието съгласно Четвъртата конвенция АКТБ—ЕО (9),

               —

               като взе предвид член 119 от Финансовия регламент от 27 март 2003 г., приложим към Деветия европейски фонд за развитие (10),

               —

               като взе предвид член 142 от Регламент (ЕО) № 215/2008 на Съвета от 18 февруари 2008 г. относно Финансовия регламент, приложим за Десетия европейски фонд за развитие (11),

               —

               като взе предвид член 76, член 77, трето тире и приложение VI към своя правилник,

               —

               като взе предвид доклада на комисията по бюджетен контрол и становището на комисията по развитие (A7-0062/2013),

               1.

               Отбелязва, че окончателните годишни отчети на Осмия, Деветия и Десетия европейски фонд за развитие са както са посочени в таблица 2 от годишния доклад на Сметната палата;

               2.

               Одобрява приключването на сметките във връзка с изпълнението на бюджета за Осмия, Деветия и Десетия европейски фонд за развитие за финансовата 2011 г.;

               3.

               Възлага на своя председател да предаде настоящото решение на Съвета, Комисията, Съда на Европейския съюз, Сметната палата и Европейската инвестиционна банка и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 344, 12.11.2012 г., стр. 243.

      (2)  ОВ C 348, 14.11.2012 г., стр. 130.

      (3)  ОВ L 317, 15.12.2000 г., стр. 3.

      (4)  ОВ L 287, 28.10.2005 г., стр. 4.

      (5)  ОВ L 314, 30.11.2001 г., стр. 1 и ОВ L 324, 7.12.2001 г., стр. 1.

      (6)  ОВ L 109, 26.4.2007 г., стр. 33.

      (7)  ОВ L 156, 29.5.1998 г., стр. 108.

      (8)  ОВ L 317, 15.12.2000 г., стр. 355.

      (9)  ОВ L 191, 7.7.1998 г., стр. 53.

      (10)  ОВ L 83, 1.4.2003 г., стр. 1.

      (11)  ОВ L 78, 19.3.2008 г., стр. 1.


title: Решение (ЕС, Евратом) 2016/1603 на Европейския парламент от 28 април 2016 година относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2014 година

text:
               14.9.2016

               BG

               Официален вестник на Европейския съюз

               L 246/438

         РЕШЕНИЕ (ЕС, ЕВРАТОМ) 2016/1603 НА ЕВРОПЕЙСКИЯ ПАРЛАМЕНТ
   от 28 април 2016 година
   относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейското съвместно предприятие за „ITER“ и развитието на термоядрената енергия за финансовата 2014 година,

               —

               като взе предвид доклада на Сметната палата относно годишните отчети на Европейското съвместно предприятие за „ITER“ и развитието на термоядрената енергия за финансовата 2014 година, придружен от отговора на съвместното предприятие (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на съвместното предприятие във връзка с изпълнението на бюджета за финансовата 2014 година (05587/2016 – C8-0052/2016),

               —

               като взе предвид член 319 от Договора за функционирането на ЕС,

               —

               като взе предвид член 106а от Договора за създаване на Европейската общност за атомна енергия,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Решение 2007/198/Евратом на Съвета от 27 март 2007 г. за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото (4), и по-специално член 5, параграф 3 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6),

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол (A8-0097/2016),

               1.

               Отсрочва своето решение за освобождаване от отговорност на директора на Европейското съвместно предприятие за „ITER“ и развитието на термоядрената енергия във връзка с изпълнението на бюджета на съвместното предприятие за финансовата 2014 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейското съвместно предприятие за „ITER“ и развитието на термоядрената енергия, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 422, 17.12.2015 г., стр. 33.

      (2)  ОВ C 422, 17.12.2015 г., стр. 34.

      (3)  ОВ L 298, 26.10.2012 г., стр. 1.

      (4)  ОВ L 90, 30.3.2007 г., стр. 58.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: Решение (ЕС) 2015/1734 на Съвета от 18 септември 2015 година за установяване на позицията, която трябва да се заеме от името на Европейския съюз на 12-ото Общо събрание на Междуправителствената организация за международни железопътни превоз (OTIF) по отношение на някои изменения на Конвенцията за международни железопътни превози (COTIF) и на притурките към нея

text:
               29.9.2015

               BG

               Официален вестник на Европейския съюз

               L 252/43

         РЕШЕНИЕ (ЕС) 2015/1734 НА СЪВЕТА
   от 18 септември 2015 година
   за установяване на позицията, която трябва да се заеме от името на Европейския съюз на 12-ото Общо събрание на Междуправителствената организация за международни железопътни превоз (OTIF) по отношение на някои изменения на Конвенцията за международни железопътни превози (COTIF) и на притурките към нея
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 91 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Съюзът се присъедини към Конвенцията за международни железопътни превози от 9 май 1980 г., изменена с Вилнюския протокол от 3 юни 1999 г. („Конвенцията COTIF“), по силата на Решение 2013/103/ЕС на Съвета (1).

               (2)

               Страни по Конвенцията COTIF са всички държави-членки с изключение на Кипър и Малта.

               (3)

               Очаква се Общото събрание, учредено съгласно член 13, параграф 1, буква а) на Конвенцията COTIF („Общо събрание“), на своята 12-ата сесия, предвидена да се проведе от 29 до 30 септември 2015 г., да вземе решение относно някои изменения на Конвенцията COTIF, както и на следните нейни притурки: D (Единни правила за използване на подвижен състав в международно железопътно движение — CUV), F (Единни правила за утвърждаване на технически норми и приемане на единни технически предписания, приложими за железопътните средства, предназначени да бъдат използвани в международно движение — APTU) и G (Единни правила за техническо приемане на железопътни средства, използвани в международно движение — ATMF).

               (4)

               Позицията на Съюза относно определени точки следва да бъде приета съгласно член 218, параграф 9 от Договора, тъй като решенията относно посочените изменения, вземани от Общото събрание, са актове с правно действие и техният предмет попада в обхвата на компетенцията на Съюза.

               (5)

               Измененията на Конвенцията COTIF имат за цел да се актуализират задачите на Комисията от технически експерти и да се направи позоваване на определението на „ползвател“ („keeper“) в съответствие със законодателството на Съюза, и да се изменят някои правила относно финансирането на Междуправителствената организация за международни железопътни превози (OTIF), нейното одитиране и отчитане, както и да се извършат определени малки административни промени.

               (6)

               Измененията на притурка D (CUV), представени от Генералния секретар на OTIF, имат за цел да изяснят ролите на ползвателя (keeper) и на организацията, отговаряща за поддръжката на подвижния състав в международно железопътно движение.

               (7)

               Измененията на притурки F (APTU) и G (ATMF) имат за цел да се изясни обхватът им чрез заличаване на позоваването „други железопътни средства“.

               (8)

               Измененията на притурки D (CUV), F (APTU) и G (ATMF) към Конвенцията COTIF, както и определени изменения на самата Конвенцията COTIF попадат в областта на компетентност на Съюза и са в съответствие със законодателството и стратегическите цели на Съюза и по тази причина следва да бъдат подкрепени от Съюза.

               (9)

               Поради това позицията на Съюза на 12-ото Общо събрание следва да се основава на приложението към към настоящото решение,

         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да се заеме от името на Европейския съюз на 12-ото Общо събрание в рамките на COTIF е в съответствие с приложението към настоящото решение.
   2.   Представителите на Съюза на Общото събрание могат без допълнително решение на Съвета да приемат малки промени на документите, посочени в приложението към настоящото решение.
   Член 2
   Решенията, приети от 12-ото Общо събрание, се публикуват в Официален вестник на Европейския съюз, като се посочва датата на влизането им в сила.
   Член 3
   Настоящото решение влиза в сила в деня на приемането му.

      Съставено в Брюксел на 18 септември 2015 година.

            За Съвета

            Председател

         C. DIESCHBOURG

      (1)  Решение 2013/103/ЕС на Съвета от 16 юни 2011 г. за подписване и сключване на Споразумение между Европейския съюз и Междуправителствената организация за международни железопътни превози за присъединяване на Европейския съюз към Конвенцията за международни железопътни превози (COTIF) от 9 май 1980 г., изменена с Протокола от Вилнюс от 3 юни 1999 г. (ОВ L 51, 23.2.2013 г., стр. 1).

      ПРИЛОЖЕНИЕ
      1.   Референтни документи
      Документите относно редакцията на COTIF и нейните притурки се намират на интернет страницата на COTIF:
      http://www.otif.org/en/law/general-assembly/working-documents-concerning-revision-of-cotif.html.
      2.   Коментари и позиции по точките от дневния ред

         Точка 1. Избиране на председател и заместник-председатели

      Документ: няма.
      Упражняване на права за гласуване: ДЧ.
      Координирана позиция: няма.

         Точка 2. Приемане на дневния ред

      Документи: AG 12/2, AG 12/2 Add.1.
      Упражняване на права за гласуване: ДЧ.
      Координирана позиция: няма.

         Точка 3. Създаване на Комитета за проверка на пълномощията

      Документ: няма.
      Упражняване на права за гласуване: ДЧ.
      Координирана позиция: няма.

         Точка 4. Организация на работата и учредяване на всякакви комитети, считани за необходими

      Документ: няма.
      Упражняване на права за гласуване: ДЧ.
      Координирана позиция: няма.

         Точка 5. Избор на генерален секретар за периода от 1 януари 2016 г. до 31 декември 2018 г.

      Документи: AG 12/5, AG 12/5.1, AG 12/5.2.
      Упражняване на права за гласуване: ДЧ.
      Координирана позиция: няма.
      И двамата кандидати за поста са от държави — членки на ЕС (Австрия и Франция).

         Точка 6. Членове на OTIF — общо положение

      Документ: AG 12/6.
      Упражняване на права за гласуване: не се прилага.
      Координирана позиция: няма.

         Точка 7. Бюджетна рамка

      Документи: AG 12/7.1, AG 12/7.2.
      Упражняване на права за гласуване: ДЧ.
      Координирана позиция: няма.

         Точка 8. Частично преразглеждане на COTIF — основния текст на Конвенцията

      Документи: AG 12/8, AG 12/8 Add. 1, AG 12/8 Add. 2.
      Упражняване на права за гласуване: ДЧ.
      Координирана позиция:

                  Измененията в член 3 (Международно сътрудничество) следва да бъдат подкрепени (редакционна промяна, изразяваща се в замяна на наименованието „Европейски общности“ с „Европейски съюз“).

                  Измененията в член 12 (Изпълнение на съдебните решения. Запори) следва да бъдат подкрепени, тъй като определението за „ползвател“ („keeper“) се изменя в съответствие с правото на ЕС.

                  Измененията в член 20 (Комисия от технически експерти) следва да бъдат подкрепени, тъй като те са необходими за актуализиране на Единните правила APTU и ATMF, за да се запази съответствието с правото на ЕС.

            Други изменения: няма позиция на ЕС.

         Точка 9. Частично преразглеждане на притурка В (CIM UR)

      Документ: AG 12/9.
      Упражняване на права за гласуване: ДЧ.
      Координирана позиция: да се вземе под внимание докладът на генералния секретар относно напредъка и продължаването на работата по преразглеждане на настоящата притурка.

         Точка 10. Частично преразглеждане на притурка D (CUV UR)

      Документи: AG 12/10, AG 12/10 Add. 1, AG 12/10 Add. 2, AG 12/10 Add. 3.
      Упражняване на права за гласуване: ЕС.
      Координирана позиция:

                  Измененията на член 9 и обяснителният доклад да бъдат подкрепени в съответствие с позицията на ЕС, представена на 25-ата сесия на Ревизионната комисия на OTIF (1), тъй като те изясняват ролите на ползвателя (keeper) и на организацията, отговаряща за поддръжката в съответствие с правото на ЕС.

                  Новият член 1а, предложен от Германия в документ AG 12/10 Add. 3 беше обсъден и подкрепен от работна група на ЕС, съставена от представители на държавите членки и на железопътния отрасъл, която проведе заседание на 26 ноември 2014 г. Подобна разпоредба съществува и в CIM (член 2 — Предписания на публичното право). Следователно, това предложение следва също да бъде подкрепено.

         Точка 11. Частично преразглеждане на притурка F (APTU UR)

      Документ: AG 12/11.
      Упражняване на права за гласуване: ЕС.
      Координирана позиция: да бъдат подкрепени изменението на член 3, целящо изясняване на обхвата чрез заличаване на „други железопътни средства“ и съответната промяна на обяснителния доклад.

         Точка 12. Преразглеждане на притурка G (ATMF UR)

      Документ: AG 12/12.
      Упражняване на права за гласуване: ЕС.
      Координирана позиция: да бъдат подкрепени измененията на членове 1 и 3, целящи изясняване на обхвата чрез заличаване на „други железопътни средства“ и съответната промяна на обяснителния доклад.

         Точка 13. Преразгледан и консолидиран обяснителен доклад

      Документи: AG 12/13, AG 12/13 Add.1-10.
      Упражняване на права за гласуване: ДЧ.
      Координирана позиция: да се отбележи преразгледаният и консолидиран обяснителен доклад и да се възложи на генералния секретар да включи разясненията, приети от това Общо събрание, които се отнасят за измененията на COTIF и на притурките към нея, приети от това Общо събрание. При все това изразът „… прилага към дейностите на структурите, отговарящи за поддръжката (СОП) или …“ трябва да се заличи в обясненията по член 3а, 10, второ изречение. Освен това във версията на немски език обясненията по член 15, 1, второ изречение следва да се изменят както следва:

         „In Übereinstimmung mit den gängigen Verfahren verschiedener Vertragsstaaten und zur expliziteren Klarstellung der Pflichten des Halters, obliegt dem Halter die Verpflichtung, den ihm zugeordneten Fahrzeugen eine ECM zuzuweisen.“

         Точка 14. Единно законодателство за железниците

      Документ: AG 12/14.
      Упражняване на права за гласуване: ДЧ.
      Координирана позиция: няма.

         Точка 15. Доклад за дейността на Административната комисия през периода между 1 октомври 2012 г. и 30 септември 2015 г.

      Документ: AG 12/15.
      Упражняване на права за гласуване: ДЧ.
      Координирана позиция: няма.

         Точка 16. Избор на Административна комисия за периода между 1 октомври 2015 г. и 30 септември 2018 г. (състав и председателство)

      Документ: AG 12/16.
      Упражняване на права за гласуване: ДЧ.
      Координирана позиция: няма.

         Точка 17. Предполагаема дата за 13-ото Общо събрание

      Документ: няма.
      Упражняване на права за гласуване: не се прилага.
      Координирана позиция: няма.

         Точка 18. Други въпроси

      Документ: няма.
      Упражняване на права за гласуване: да се определи на място, ако е необходимо.
      Координирана позиция: да се определи на място, ако е необходимо.

         Точка 19. Евентуални мандати на Общото събрание

      Документ: няма.
      Упражняване на права за гласуване: да се определи на място, ако е необходимо.
      Координирана позиция: да се определи на място, ако е необходимо.

         Точка 20. Доклади на комисия, ако е необходимо

      Документ: няма.
      Упражняване на права за гласуване: да се определи на място, ако е необходимо.
      Координирана позиция: да се определи на място, ако е необходимо.

         Точка 21. Приемане на решения, мандати, препоръки и други документи за Общото събрание (окончателен документ)

      Документ: няма.
      Упражняване на права за гласуване: ДЧ.
      Координирана позиция: да се определи на място.

         (1)  Решение на Съвета от 24 юни 2014 г. за определяне на позицията, която да бъде заета от името на Европейския съюз на 25-ата сесия на Ревизионната комисия на Междуправителствената организация за международни железопътни превози (OTIF) по отношение на някои изменения на Конвенцията за международни железопътни превози (COTIF) и на притурките към нея (2014/699/ЕС) (ОВ L 293, 9.10.2014 г., стр. 26).


title: Решение на Съвета от 26 юни 2015 година за приемане на позицията на Съвета по проекта за коригиращ бюджет № 1 на Европейския съюз за финансовата 2015 година, придружаващ предложението за регламент на Европейския парламент и на Съвета относно Европейския фонд за стратегически инвестиции (регламент за ЕФСИ) и за изменение на регламенти (ЕС) № 1291/2013 и (ЕС) № 1316/2013

text:
               30.6.2015

               BG

               Официален вестник на Европейския съюз

               C 214/2

         РЕШЕНИЕ НА СЪВЕТА
   от 26 юни 2015 година
   за приемане на позицията на Съвета по проекта за коригиращ бюджет № 1 на Европейския съюз за финансовата 2015 година, придружаващ предложението за регламент на Европейския парламент и на Съвета относно Европейския фонд за стратегически инвестиции (регламент за ЕФСИ) и за изменение на регламенти (ЕС) № 1291/2013 и (ЕС) № 1316/2013
   (2015/C 214/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 314 от него, във връзка с Договора за създаване на Европейската общност за атомна енергия, и по-специално член 106а от него,
   като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (1), и по-специално член 41 от него,
   като има предвид, че:

         ПРИЕ НАСТОЯЩОТО РЕШЕНИЕ:
   Член единствен
   Позицията на Съвета по проекта за коригиращ бюджет № 1 на Европейския съюз за финансовата 2015 година беше приета на 26 юни 2015 г.
   Пълният текст е публикуван за справки или изтегляне в електронен формат на уебсайта на Съвета: http://www.consilium.europa.eu/

      Съставено в Брюксел на 26 юни 2015 година.

            За Съвета

            Председател

         E. RINKĒVIČS

      (1)  ОВ L 298, 26.10.2012 г., стр. 1.

      (2)  ОВ L 69, 13.3.2015 г., стр. 1.


title: Решение (EС) 2016/2003 на Комисията от 14 ноември 2016 година за изменение на решения 2009/300/ЕО, 2011/263/ЕС, 2011/264/ЕС, 2011/382/ЕС, 2011/383/ЕС, 2012/720/ЕС и 2012/721/ЕС, за да се удължи срокът на валидност на екологичните критерии за присъждане на екомаркировката на ЕС за определени продукти (нотифицирано под номер С(2016) 7218) (Текст от значение за ЕИП )

text:
               16.11.2016

               BG

               Официален вестник на Европейския съюз

               L 308/59

         РЕШЕНИЕ (EС) 2016/2003 НА КОМИСИЯТА
   от 14 ноември 2016 година
   за изменение на решения 2009/300/ЕО, 2011/263/ЕС, 2011/264/ЕС, 2011/382/ЕС, 2011/383/ЕС, 2012/720/ЕС и 2012/721/ЕС, за да се удължи срокът на валидност на екологичните критерии за присъждане на екомаркировката на ЕС за определени продукти

         (нотифицирано под номер С(2016) 7218)

   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 3, буква в) от него,
   след консултация със Съвета по екомаркировка на Европейския съюз,
   като има предвид, че:

               (1)

               Срокът на валидност по Решение 2009/300/ЕО на Комисията (2) изтича на 31 декември 2016 г.

               (2)

               Срокът на валидност по Решение 2011/263/ЕС на Комисията (3) изтича на 31 декември 2016 г.

               (3)

               Срокът на валидност по Решение 2011/264/ЕС на Комисията (4) изтича на 31 декември 2016 г.

               (4)

               Срокът на валидност по Решение 2011/382/ЕС на Комисията (5) изтича на 31 декември 2016 г.

               (5)

               Срокът на валидност по Решение 2011/383/ЕС на Комисията (6) изтича на 31 декември 2016 г.

               (6)

               Срокът на валидност по Решение 2012/720/ЕС на Комисията (7) изтича на 14 ноември 2016 г.

               (7)

               Срокът на валидност по Решение 2012/721/ЕС на Комисията (8) изтича на 14 ноември 2016 г.

               (8)

               Извършена бе оценка, при която се потвърждават адекватността и целесъобразността на настоящите екологични критерии и на свързаните с тях изисквания за оценка и проверка, установени с решения 2009/300/ЕО, 2011/263/ЕС, 2011/264/ЕС, 2011/382/ЕС, 2011/383/ЕС, 2012/720/ЕС и 2012/721/ЕС. Тъй като все още не е приключен новият преглед на настоящите екологични критерии и свързаните с тях изисквания за оценка и проверка, установени с посочените решения, е целесъобразно да се удължат сроковете на валидност на тези екологични критерии и на свързаните с тях изисквания за оценка и проверка до 31 декември 2017 г. Поради това решения 2009/300/ЕО, 2011/263/ЕС, 2011/264/ЕС, 2011/382/ЕС, 2011/383/ЕС, 2012/720/ЕС и 2012/721/ЕС следва съответно да се изменят.

               (9)

               Мерките, предвидени в настоящото решение, са в съответствие със становището на комитета, учреден с член 16 от Регламент (ЕО) № 66/2010,

         ПРИЕ НАСТОЯЩОТО РЕШЕНИЕ:
   Член 1
   Член 3 от Решение 2009/300/ЕО се заменя със следното:

      „Член 3
      Екологичните критерии за продуктовата група „телевизори“ и свързаните с тях изисквания за оценка и проверка са валидни до 31 декември 2017 г.“

   Член 2
   Член 4 от Решение 2011/263/ЕС се заменя със следното:

      „Член 4
      Екологичните критерии за продуктовата група „детергенти за съдомиялни машини“ и свързаните с тях изисквания за оценка и проверка са валидни до 31 декември 2017 г.“

   Член 3
   Член 4 от Решение 2011/264/ЕС се заменя със следното:

      „Член 4
      Екологичните критерии за продуктовата група „детергенти за перални машини“ и свързаните с тях изисквания за оценка и проверка са валидни до 31 декември 2017 г.“

   Член 4
   Член 4 от Решение 2011/382/ЕС се заменя със следното:

      „Член 4
      Екологичните критерии за продуктовата група „детергенти за ръчно миене на съдове“ и свързаните с тях изисквания за оценка и проверка са валидни до 31 декември 2017 г.“

   Член 5
   Член 4 от Решение 2011/383/ЕС се заменя със следното:

      „Член 4
      Екологичните критерии за продуктовата група „универсални почистващи средства и почистващи средства за санитарни помещения“ и свързаните с тях изисквания за оценка и проверка са валидни до 31 декември 2017 г.“

   Член 6
   Член 3 от Решение 2012/720/ЕС се заменя със следното:

      „Член 3
      Екологичните критерии за продуктовата група „промишлени и институционални детергенти за автоматични съдомиялни машини“ и свързаните с тях изисквания за оценка и проверка са валидни до 31 декември 2017 г.“

   Член 7
   Член 3 от Решение 2012/721/ЕС се заменя със следното:

      „Член 3
      Екологичните критерии за продуктовата група „промишлени и институционални перилни детергенти“ и свързаните с тях изисквания за оценка и проверка са валидни до 31 декември 2017 г.“

   Член 8
   Адресати на настоящото решение са държавите членки.

      Съставено в Брюксел на 14 ноември 2016 година.

            За Комисията

         Karmenu VELLA

            Член на Комисията

      (1)  ОВ L 27, 30.1.2010 г., стр. 1.

      (2)  Решение 2009/300/ЕО на Комисията от 12 март 2009 г. за установяване на ревизирани екологични критерии за присъждане на знака за екомаркировка на Общността на телевизори (ОВ L 82, 28.3.2009 г., стр. 3).

      (3)  Решение 2011/263/ЕС на Комисията от 28 април 2011 г. за формулиране на екологични критерии за присъждане на екомаркировката на ЕС на детергенти за съдомиялни машини (ОВ L 111, 30.4.2011 г., стр. 22).

      (4)  Решение 2011/264/ЕС на Комисията от 28 април 2011 г. за формулиране на екологични критерии за присъждане на екомаркировката на ЕС на детергенти за перални машини (ОВ L 111, 30.4.2011 г., стр. 34).

      (5)  Решение 2011/382/ЕС на Комисията от 24 юни 2011 г. за установяване на екологични критерии за присъждане на екомаркировката на ЕС на детергенти за ръчно миене на съдове (ОВ L 169, 29.6.2011 г., стр. 40).

      (6)  Решение 2011/383/ЕС на Комисията от 28 юни 2011 г. за установяване на екологични критерии за присъждане на екомаркировката на ЕС на универсални почистващи средства и почистващи средства за санитарни помещения (ОВ L 169, 29.6.2011 г., стр. 52).

      (7)  Решение 2012/720/ЕС на Комисията от 14 ноември 2012 г. за установяване на екологични критерии за присъждане на екомаркировката на ЕС за промишлени и институционални детергенти за автоматични съдомиялни машини (ОВ L 326, 24.11.2012 г., стр. 25).

      (8)  Решение 2012/721/ЕС на Комисията от 14 ноември 2012 г. за установяване на екологични критерии за присъждане на екомаркировката на ЕС за промишлени и институционални перилни детергенти (ОВ L 326, 24.11.2012 г., стр. 38).


title: Решение (ЕС) 2016/1234 на Съвета от 26 юли 2016 година за назначаване на двама заместник-членове, предложени от Италианската република, в Комитета на регионите

text:
               28.7.2016

               BG

               Официален вестник на Европейския съюз

               L 202/42

         РЕШЕНИЕ (ЕС) 2016/1234 НА СЪВЕТА
   от 26 юли 2016 година
   за назначаване на двама заместник-членове, предложени от Италианската република, в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Италия,
   като има предвид, че:

               (1)

               На 26 януари 2015 г., 5 февруари 2015 г. и 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

               (2)

               След изтичането на мандатите, въз основа на които бяха предложени г-н Carlo FIDANZA (Assessore di Veleso (CO) и г-н Giuseppe VARACALLI (Sindaco del Comune di Gerace (RC), се освободиха две места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се за заместник-членове в Комитета на регионите за остатъка от мандата, а именно до 25 януари 2020 г.:

               —

               г-н Carlo FIDANZA, Consigliere del Comune di Rosazza (BI) (промяна на мандата),

               —

               г-н Giuseppe VARACALLI, Consigliere del Comune di Gerace (RC) (промяна на мандата).

         Член 2
   Настоящото решение влиза в сила в деня на приемането му.

      Съставено в Брюксел на 26 юли 2016 година.

            За Съвета

            Председател

         M. LAJČÁK

      (1)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      (2)  Решение (ЕС) 2015/190 на Съвета от 5 февруари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 31, 7.2.2015 г., стр. 25).

      (3)  Решение (ЕС) 2015/994 на Съвета от 23 юни 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 159, 25.6.2015 г., стр. 70).


title: Решение (ЕС) 2017/1441 на Комисията от 30 юни 2017 година относно схемата за помощ, за която е отправено уведомление от Полша, озаглавена „Схема за предоставяне на помощ на млекопроизводителите“ (SA.45447 (2016/C) (ex 2016/N)) (нотифицирано под номер C(2017) 4359)

text:
               9.8.2017

               BG

               Официален вестник на Европейския съюз

               L 206/8

         РЕШЕНИЕ (ЕС) 2017/1441 НА КОМИСИЯТА
   от 30 юни 2017 година
   относно схемата за помощ, за която е отправено уведомление от Полша, озаглавена „Схема за предоставяне на помощ на млекопроизводителите“ (SA.45447 (2016/C) (ex 2016/N))

         (нотифицирано под номер C(2017) 4359)

   (само текстът на полски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него,
   като покани заинтересованите страни да представят мненията си в съответствие с посочената по-горе разпоредба,
   като има предвид, че:
   1.   ПРОЦЕДУРА

               (1)

               В съответствие с член 108, параграф 3 от ДФЕС с писмо от 23 май 2016 г. Полша отправи уведомление относно схема за предоставяне на помощ на млекопроизводителите („схемата за помощ“).

               (2)

               С писмо от 1 юни 2016 г. Полша представи допълнителна информация. С писмо от 11 юли 2016 г. Комисията поиска допълнителна информация, която беше предоставена от полските органи с писмо от 15 юли 2016 г.

               (3)

               С писмо от 16 септември 2016 г. (1) („решението за откриване на процедурата“) Комисията уведоми Полша, че е решила да открие процедурата, предвидена в член 108, параграф 2 от ДФЕС, по отношение на схемата за помощ. В същото писмо Комисията изрази съмнения относно съвместимостта на схемата за помощ с вътрешния пазар.

               (4)

               С писмо от 12 октомври 2016 г. Полша представи информация във връзка с решението за откриване на процедурата.

               (5)

               Решението за откриване на процедурата беше публикувано в Официален вестник на Европейския съюз
                   (2) Комисията прикани заинтересованите страни да представят мненията си в едномесечен срок.

               (6)

               Комисията не получи мнения от заинтересовани страни и уведоми Полша за това с писмо от 13 януари 2017 г.

               (7)

               С писма от 14 ноември 2016 г. и 13 януари 2017 г. Комисията поиска от Полша допълнителна информация. Полша отговори на тези писма с писмо от 20 януари 2017 г.

         2.   КОНТЕКСТ

               (8)

               В продължение на много години количественото ограничаване на производството в сектора на млякото и млечните продукти („система за млечни квоти“) е било съществен механизъм в пазарната политика. Въведено през 1984 г., то беше удължавано неколкократно, последния път със срок на действие до 31 март 2015 г. посредством Регламент (ЕО) № 1234/2007 на Съвета (3) („Регламент за единната ООП“). Следователно последната квотна година е била 2014/2015 година. Основната цел на системата за млечни квоти беше да се намали дисбалансът между търсенето и предлагането на съответния пазар, както и произтичащите от него структурни излишъци, като в резултат се постигне по-добро пазарно равновесие. Беше наложена такса върху количествата мляко, събрани или продадени за директна консумация над един определен гаранционен праг. Таксата беше дължима от държавите членки при превишаване на националната квота. Държавите членки трябваше да внасят в Европейския фонд за гарантиране на земеделието (ЕФГЗ) таксата, съответстваща на превишаването на тяхната национална квота, намалена с фиксирана сума в размер на 1 %, за да се вземат предвид случаите на несъстоятелност или доказана невъзможност на определени производители да платят своя дял от общата сума на дължимата такса. След това държавите членки трябваше да разпределят тежестта на таксата между производителите, които са допринесли за превишаването. Тези производители са били задължени пред съответната държава членка за заплащане на своя дял от таксата, дължима поради превишаване на определеното им количество (4).

               (9)

               През квотната 2014/2015 година националната квота, определена за доставчиците на едро (млекопроизводителите) в Полша, е била превишена с 580,3 млн. kg, поради което в бюджета на Съюза е трябвало да се плати такса в размер на 659,8 млн. полски злоти (около 152,7 млн. евро). Полските млекопроизводители, които са превишили индивидуалните си квоти, е трябвало да платят такса за превишаване на млечната квота в размер на 90,98 полски злоти/100 kg превишение.

               (10)

               През март 2015 г., в условията на ниски цени на млякото и финансови затруднения в млечния сектор, Регламент (ЕО) № 595/2004 на Комисията (5) беше изменен с Регламент за изпълнение (ЕС) 2015/517 на Комисията (6), за да се намали финансовата тежест за производителите, длъжни да заплатят такса за свръхпроизводство във връзка с квотната 2014/2015 година.

               (11)

               Въз основа на това Полша прие правила, съгласно които съответните полски млекопроизводители могат да заплатят таксата за превишаване на млечната квота на три вноски (7). Първата вноска, в размер на най-малко една трета от дължимата такса, е трябвало да бъде платена от тези млекопроизводители до 30 септември 2015 г., а следващата сума в размер на най-малко една трета от общата дължима такса — до 30 септември 2016 г. Остатъкът от дължимата такса е трябвало да бъде платен до 30 септември 2017 г. Схемите за разсрочено плащане са били прилагани в съответствие с условията, предвидени в Регламент (ЕС) № 1408/2013 на Комисията (8).

               (12)

               Както беше посочено по-горе в съображение 1, на 23 май 2016 г. Полша изпрати на Комисията уведомление за схема за помощ, която би позволила отписване на дължимата неплатена такса („дължимата такса“), която се дължи от млекопроизводителите поради превишаване на индивидуалните квоти през квотната 2014/2015 година.

         3.   ОПИСАНИЕ

               (13)

               Национално правно основание за схемата за помощ са Решението на Министерския съвет за създаване на схема за предоставяне на помощ на млекопроизводителите (9) („Решението на Министерския съвет“) и Законът за публичните финанси (10).

               (14)

               Съгласно Решението на Министерския съвет, при получаване на заявление от даден млекопроизводител министърът на земеделието и развитието на селските райони може да издаде решение за пълно или частично отписване на дължимата такса.

               (15)

               Съгласно Решението на Министерския съвет помощ може да се предоставя на млекопроизводителите, които:

                           а)

                           са малки и средни предприятия; и

                           б)

                           през квотната 2014/2015 година са предложили на пазара количество мляко или млечни продукти, което е превишавало индивидуалната квотa, налична за даден ден от годината по данни към 31 март 2015 г., и от които се е изисквало да платят таксата, определена в Регламента за единната ООП; и

                           в)

                           са платили първата вноска от дължимата такса; и

                           г)

                           отговарят на условията за отписване на бюджетни вземания, определени в членове 56 и 57 от Закона за публичните финанси; с други думи отписването ще бъде приложимо, ако:

                                       i)

                                       физическо лице е починало, без да остави имущество, или е оставило имущество, което по силата на отделни разпоредби не подлежи на принудително изпълнение, или е оставило вещи за всекидневна употреба на обща стойност не повече от 6 000 полски злоти;

                                       ii)

                                       юридическо лице е заличено от съответния регистър на юридическите лица, без да има имущество, срещу което може да се насочи принудителното изпълнение за събиране на дължимата такса, и задължението по бюджетното вземане не е преминало по силата на закона върху трета страна;

                                       iii)

                                       има разумни основания да се предполага, че в резултат на изпълнителното производство няма да бъде събрана сума, по-голяма от разходите за принудително събиране на дължимата такса, или ако изходът от изпълнителното производство е бил неуспешен;

                                       iv)

                                       е била извършена ликвидация на организационно звено без правосубектност;

                                       v)

                                       отписването е от жизненоважен интерес за длъжника или от обществен интерес;

                                       vi)

                                       отписването е обосновано от социални или икономически причини, по-специално от платежоспособността на длъжника и от законните интереси на фиска.

               (16)

               Съгласно решението на Министерския съвет помощта може да се предоставя в периода от датата, на която Комисията издаде положително решение относно съвместимостта на схемата за помощ с вътрешния пазар, до 31 октомври 2017 г.

         4.   ОСНОВАНИЯ ЗА ОТКРИВАНЕ НА ПРОЦЕДУРАТА, ПРЕДВИДЕНА В ЧЛЕН 108, ПАРАГРАФ 2 ОТ ДФЕС

               (17)

               Според оценката, извършена от Комисията в решението за откриване на процедурата, са били изпълнени всички условия за наличие на помощ, предвидени в член 107, параграф 1 от ДФЕС (съображения 28 — 33 от решението за откриване на процедурата).

               (18)

               По въпроса за съвместимостта с вътрешния пазар Комисията отбеляза, че помощта не отговаря на критериите за дерогациите, предвидени в член 107, параграф 2, букви а), б) и в) от ДФЕС или в член 107, параграф 3, букви а), б) и г) от ДФЕС (съображения 35 — 36 от решението за откриване на процедурата).

               (19)

               В допълнение към това Комисията се съмняваше в евентуалната приложимост на член 107, параграф 3, буква в) от ДФЕС, като се има предвид, че помощта, както изглежда, не отговаря на нито една от категориите помощ, предвидени в правилата за държавна помощ, приложими в селскостопанския сектор, т.е. Регламент (ЕС) № 702/2014 на Комисията (11), Насоки на Европейския съюз за държавната помощ в секторите на селското и горското стопанство и в селските райони за периода 2014—2020 г. (12) („Насоките относно селското стопанство“), Насоки за държавна помощ за оздравяване и преструктуриране на нефинансови предприятия в затруднено положение (13) („Насоките за оздравяване и преструктуриране“) или Регламент (ЕС) № 1408/2013 (съображения 37 — 39 и 48 — 49 от решението за откриване на процедурата). Освен това помощта изглежда не улеснява развитието на сектора на млякото и млечните продукти по смисъла на член 107, параграф 3, буква в) от ДФЕС.

               (20)

               Както също става ясно в решението за откриване на процедурата, схемата за помощ изглежда е в нарушение на разпоредбите на Регламента за единната ООП, които регламентират таксата в сектора на млякото и млечните продукти (съображения 40 — 47 от решението за откриване на процедурата).

         5.   МНЕНИЯ ОТ СТРАНА НА ПОЛША

               (21)

               Полша не представи никакви мнения, за да разсее съмненията, възникнали при откриването на официалната процедура по разследване. В писмата си от 12 октомври 2016 г. и 20 януари 2017 г. обаче Полша изясни, че помощта не е и няма да бъде приведена в действие в Полша поради липсата на положително решение от Комисията (вж. съображение 16).

         6.   МНЕНИЯ ОТ ЗАИНТЕРЕСОВАНИТЕ СТРАНИ

               (22)

               Комисията не получи мнения от заинтересованите страни.

         7.   ОЦЕНКА ОТНОСНО НАЛИЧИЕТО НА ДЪРЖАВНА ПОМОЩ

               (23)

               Съгласно член 107, параграф 1 от ДФЕС „[о]свен когато е предвидено друго в Договорите, всяка помощ, предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки, е несъвместима с вътрешния пазар“.

               (24)

               Поради това определянето на дадена мярка като помощ по смисъла на член 107, параграф 1 от ДФЕС изисква да бъдат изпълнени следните кумулативни условия: i) мярката трябва да може да бъде приписана на държавата и да е финансирана чрез държавни ресурси; ii) мярката трябва да предоставя предимство на своя получател; iii) това предимство трябва да бъде избирателно; и iv) мярката трябва да нарушава или да заплашва да наруши конкуренцията и трябва да засяга търговията между държавите членки.

      Помощ, предоставена от държавата или чрез ресурси на държавата

               (25)

               Схемата за помощ предвижда отписване на дължимата такса. Тя произтича от националните разпоредби и следователно може да бъде приписана на държавата. Тя е също така финансирана от държавния бюджет, в смисъл че таксата вече е платена от Полша на ЕФГЗ, и с настоящото отписване на дължимата такса полската държава се отказва от приходи, които биха могли да се използват за други цели. Отказът от приходи, които иначе биха били платени на държавата, също представлява прехвърляне на държавни ресурси (14).

      Селективно предимство/предприятия

               (26)

               Потенциални бенефициери по схемата за помощ са някои млекопроизводствени земеделски стопанства в Полша (съображение 15) (15).

               (27)

               По смисъла на член 107, параграф 1 от ДФЕС предимство е всяка икономическа полза, която едно предприятие не би могло да получи при обичайни условия на пазара, т.е. при липсата на държавна намеса (16). За да представлява помощ, мярката трябва да предоставя на бенефициера ползи, освобождаващи го от разходи, които обикновено се поемат от собствения му бюджет.

               (28)

               В най-новата съдебна практика, по-конкретно в решението на Общия съд по дело T-538/11, Кралство Белгия/Европейска комисия, се потвърждава позицията, че „понятието за тежест, обикновено падаща се на бюджета на дадено предприятие, включва по-специално допълнителните разходи, които предприятието трябва да поеме с оглед на приложимите спрямо дадена икономическа дейност законови, административни или договорни задължения“ (17).

               (29)

               Разходи като таксата в сектора на млякото в настоящия случай са разходи, които млекопроизводителят трябва да заплати от собствения си бюджет в рамките на обичайната си стопанска дейност. Задължението за плащане на такса в сектора на млякото произтича от Регламента за единната ООП и националните разпоредби относно организацията на пазара на мляко и млечни продукти (вж. съображения 8 — 10). Ако някои предприятия са напълно или частично освободени от такива разходи, тези предприятия се ползват от предимство.

               (30)

               Поради това Комисията смята, че схемата за помощ предоставя избирателно предимство на млекопроизводителите.

      Нарушаване на конкуренцията и засягане на търговията

               (31)

               Според постоянната съдебна практика на Съда на ЕС засилването на конкурентното положение на едно предприятие вследствие на предоставена държавна помощ обикновено води да нарушаване на конкуренцията спрямо конкурентните предприятия, които не са получили тази помощ (18). Всяка помощ за предприятие, което функционира на пазар, който е отворен за търговия в рамките на Съюза, може да засегне търговията между държавите членки (19). В рамките на Съюза съществува значителна по обем търговия със селскостопански продукти, включително мляко (20), като Полша е един от най-големите производители на мляко в Съюза (21).

               (32)

               Оценяваната в настоящото решение схема за помощ има за цел да подпомогне дейностите в селскостопанския сектор, по-специално дейностите на млекопреработвателните предприятия. Както е описано по-горе, в рамките на Съюза се извършва значителна по обем търговия с продукти на млекопреработвателните предприятия. Затова Комисията счита, че разглежданата схема засяга търговията между държавите членки.

               (33)

               Следователно, предвид значителния обем на търговията със селскостопански продукти, може да се приеме, че въпросната схема нарушава или заплашва да наруши конкуренцията и засяга търговията между държавите членки.

      Заключение относно наличието на помощ

               (34)

               Поради това може да се заключи, че схемата за помощ отговаря на критериите за държавна помощ по смисъла на член 107, параграф 1 от ДФЕС.

         8.   ОЦЕНКА НА ПРАВОМЕРНОСТТА НА ПОМОЩТА

               (35)

               Съгласно член 108, параграф 3 от ДФЕС държавите членки са длъжни да информират Комисията за всички планове за предоставяне на помощ и не следва да привеждат в действие такава помощ, докато Комисията не я разреши като съвместима (задължение за непредприемане на действия).

               (36)

               Комисията бе уведомена на 23 май 2016 г. за схемата за помощ, която не е приведена в действие. Следователно Полша е изпълнила задължението си по член 108, параграф 3 от ДФЕС.

         9.   ОЦЕНКА НА СЪВМЕСТИМОСТТА

               (37)

               Доколкото схемата за помощ представлява държавна помощ по смисъла на член 107, параграф 1 от ДФЕС, съвместимостта ѝ трябва да се оценява с оглед на приложимите правила за държавна помощ в областта на селското стопаство. Съгласно установената съдебна практика тежестта на доказване на съвместимостта на дадена мярка с вътрешния пазар пада върху държавата членка (22). Комисията отбелязва, че полските органи не представиха никаква информация защо схемата за помощ би могла да се счита за съвместима с вътрешния пазар въз основа на някой от публикуваните от Комисията документи в областта на държавната помощ, по-специално някой от изброените по-долу.

               (38)

               Както вече беше посочено в решението за откриване на процедурата, оценяваната схема за помощ не отговаря на нито една от категориите помощ, предвидени в Насоките относно селското стопанство или в Регламент (ЕС) № 702/2014. Поради липсата на мнения в това отношение от страна на Полша, Комисията отбелязва, че нейните съмнения относно приложимостта на Насоките относно селското стопанство и Регламент (ЕС) № 702/2014 се потвърждават.

               (39)

               Освен това, както вече беше посочено в решението за откриване на процедурата, помощта в рамките на оценяваната схема не отговаря на критериите за помощ за предприятия в затруднено положение по смисъла на Насоките за оздравяване и преструктуриране. Поради липсата на мнения в това отношение от страна на Полша, Комисията отбелязва, че нейните съмнения относно приложимостта на Насоките за оздравяване и преструктуриране се потвърждават.

               (40)

               Поради липсата на мнения от страна на Полша по отношение на помощта de minimis, Комисията отбелязва още, че нейните съмнения относно приложимостта на Регламент (ЕС) № 1408/2013 се потвърждават.

               (41)

               В своето уведомление Полша се позовава на точка 30 от Насоките относно селското стопанство. Съгласно точка 30 от Насоките относно селското стопанство Комисията оценява схемите за помощ, които са извън обхвата на Насоките относно селското стопанство или на каквито и да било приложими правила за държавните помощи, поотделно и директно въз основа на член 107, параграф 3 от ДФЕС, като взема предвид правилата по членове 107, 108 и 109 от ДФЕС, общата селскостопанска политика и по аналогия — Насоките относно селското стопанство, когато това е възможно. Държавите членки, изпращащи уведомление за държавна помощ, която е извън приложното поле на Насоките относно селското стопанство, трябва да докажат, че въпросната държавна помощ отговаря на общите принципи на оценяване, предвидени в част I, глава 3 от Насоките относно селското стопанство. Комисията одобрява такива мерки само ако положителният принос за развитие на сектора ясно превишава рисковете от нарушаване на конкуренцията на вътрешния пазар и засягане на търговията между държавите членки.

               (42)

               В случаите на помощ, попадаща в обхвата на член 107, параграф 3 от ДФЕС, Комисията разполага с широка свобода на преценка (23).

               (43)

               В член 107, параграф 3 от ДФЕС са посочени четири вида случаи, в които държавната помощ може да се счита за съвместима с общия пазар. Комисията счита, че дерогациите, предвидени в член 107, параграф 3, букви а), б) и г) от ДФЕС, не са приложими в настоящия случай, защото въпросната схема за помощ не е предназначена за насърчаване на икономическото развитие на региони, където жизненото равнище е необичайно ниско или където има високо равнище на непълна заетост, нито за насърчаване изпълнението на проекти от общоевропейски интерес или за преодоляването на сериозни затруднения в икономиката, нито за насърчаване на културата и опазване на наследството.

               (44)

               Съгласно член 107, параграф 3, буква в) от ДФЕС помощите, които имат за цел да улеснят развитието на някои икономически дейности или на някои икономически региони, могат да се приемат за съвместими с общия пазар, доколкото тези помощи не засягат по неблагоприятен начин условията на търговия до степен, която противоречи на общия интерес.

               (45)

               За да е съвместима с член 107, параграф 3, буква в) от ДФЕС, помощта трябва да служи за осъществяването на цел от общ интерес. В това отношение помощта в селскостопанския сектор следва по-специално да съответства на правилата за общата организация на пазарите на селскостопански продукти. Когато има регламент за обща организация на пазара в определен сектор, държавите членки са длъжни да се въздържат от действия, които могат да нанесат вреди на тази организация или да въведат отклонения от нея (24).

               (46)

               В сектора на млякото и млечните продукти съответните правила са определени в Регламента за единната ООП и Регламент (ЕО) № 595/2004. В Регламент (ЕО) № 595/2004 се определят подробни правила за прилагането на такса в сектора на млякото и млечните продукти, наред с другото и по отношение на плащането ѝ. С изменение, въведено с Регламент за изпълнение (ЕС) 2015/517, беше дадена възможност на държавите членки да вземат решение, съгласно което сумата на дължимата такса за 12-месечния период с начало 1 април 2014 г. да се плаща до 30 септември 2017 г. на три годишни вноски, без да се начислява лихва. В Регламента за единната ООП не се предвиждат други изключения във връзка с плащането на таксата. Полша се възползва от посоченото разрешение, като използва помощ de minimis. Освен това в настоящата схема за помощ се предвижда отмяна на таксата (втората и третата вноска) за земеделските стопани, които са превишили определеното им количество и които съгласно правилата за общата организация на пазарите на селскостопански продукти са задължени пред полската държава за заплащането на тази такса. Освобождаването на някои полски млекопроизводители от задължението за плащане на таксата би подкопало квотната система и би нарушило конкуренцията с производителите, които са спазили квотите си, и с тези, които са предприели действия да платят индивидуалните си суми във връзка с таксата (25).

               (47)

               Въз основа на това Комисията счита, че отписването на таксата за мляко не е съвместимо с Регламента за единната ООП и Регламент (ЕО) № 595/2004, а оттам и с правилата за общата организация на пазарите на селскостопански продукти по отношение на системата за млечни квоти.

               (48)

               Отписването на таксата за мляко е просто инструмент, предназначен за подобряване на финансовото състояние на предприятията, който обаче по никакъв начин не допринася за развитието на сектора и не служи за осъществяването на цел от общ интерес и който не е съвместим с правилата на ООП.

               (49)

               Освен това, ако дадена мярка за държавна помощ води до неотделимо нарушение на правото на Съюза, помощта не може да бъде обявена за съвместима с вътрешния пазар (26).

               (50)

               Следователно схемата за помощ не може да се счита за съвместима с вътрешния пазар.

      Заключение относно съвместимостта

               (51)

               С оглед на гореизложеното Комисията констатира, че схемата за помощ, за която е отправено уведомление, представлява държавна помощ по смисъла на член 107, параграф 1 от ДФЕС, която е несъвместима с вътрешния пазар.

               (52)

               Тъй като схемата за помощ не е приведена в действие (съображение 21), не е необходимо възстановяване на държавна помощ,

         ПРИЕ НАСТОЯЩОТО РЕШЕНИЕ:
   Член 1
   Схемата за предоставяне на помощ на млекопроизводителите, за която е отправено уведомление от Полша на 23 май 2016 г., представлява държавна помощ по смисъла на член 107, параграф 1 от ДФЕС. Тази държавна помощ е несъвместима с вътрешния пазар. Следователно помощта не може да бъде приведена в действие от полските органи.
   Член 2
   В срок от два месеца от уведомлението за настоящото решение Полша уведомява Комисията за мерките, предприети за неговото спазване.
   Член 3
   Адресат на настоящото решение е Република Полша.

      Съставено в Брюксел на 30 юни 2017 година.

            За Комисията

         Phil HOGAN

            Член на Комисията

      (1)  C(2016) 5770 final.

      (2)  ОВ C 406, 4.11.2016 г., стр. 86.

      (3)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (ОВ L 299, 16.11.2007 г., стр. 1).

      (4)  В Полша това задължение е предвидено в Закона от 20 април 2004 г. относно организацията на пазара на мляко и млечни продукти (Държавен вестник на Република Полша, 2004 г., брой 93, позиция 897, с измененията).

      (5)  Регламент (ЕО) № 595/2004 на Комисията от 30 март 2004 г. за определяне на подробни правила за прилагане на Регламент (ЕО) № 1788/2003 на Съвета относно въвеждането на такса в сектора на млякото и млечните продукти (ОВ L 94, 31.3.2004 г., стр. 22).

      (6)  Регламент за изпълнение (ЕС) 2015/517 на Комисията от 26 март 2015 г. за изменение на Регламент (ЕО) № 595/2004 за определяне на подробни правила за прилагане на Регламент (ЕО) № 1788/2003 на Съвета относно въвеждането на такса в сектора на млякото и млечните продукти (ОВ L 82, 27.3.2015 г., стр. 73).

      (7)  Постановление на Министерския съвет от 29 юли 2015 г. относно разделянето на вноски от страна на Агенцията за селскостопанските пазари на таксата, дължима от млекопроизводителите поради превишаване на индивидуалните квоти през квотната 2014/2015 г. (Държавен вестник на Република Полша, 2015 г., позиция 1105) [Rozporządzenie Rady Ministrów z dnia 29 lipca 2015 w sprawie realizacji przez Agencję Rynku Rolnego zadania polegającego na rozkładaniu na raty opłaty należnej od producentów mleka za przekroczenie kwot indywidualnych w roku kwotowym 2014/2015, Dz. U. 2015, poz. 1105].

      (8)  Регламент (ЕС) № 1408/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis в селскостопанския сектор (ОВ L 352, 24.12.2013 г., стр. 9).

      (9)  Решение на Министерския съвет от 19 май 2016 г. за създаване на схема за предоставяне на помощ на млекопроизводителите [Uchwała Rady Ministrów z dnia 19 maja 2016 w sprawie ustanowienia programu pomocy producentom mleka].

      (10)  Закон за публичните финанси от 27 август 2009 г. (Държавен вестник на Република Полша, 2013 г., позиция 885, с измененията) [Ustawa z dnia 27 sierpnia 2009 o finansach publicznych (Dz.U. z 2013 г., poz. 885, z późn. zm.)].

      (11)  Регламент (ЕС) № 702/2014 на Комисията от 25 юни 2014 г. относно деклариране на някои категории помощи в секторите на селското и горското стопанство и в селските райони за съвместими с вътрешния пазар в приложение на членове 107 и 108 от Договора за функционирането на Европейския съюз (ОВ L 193, 1.7.2014 г., стр. 1).

      (12)  ОВ C 204, 1.7.2014 г., стр. 1.

      (13)  ОВ C 249, 31.7.2014 г., стр. 1.

      (14)  Вж. решението по дело C-83/98 P, Френска република/Ladbroke Racing Ltd и Комисия на Европейските общности, EU:C:2000:248, точки 48 — 51.

      (15)  В решението за откриване на процедурата (съображение 31, бележка под линия 8) Комисията изрази съмнения по-специално относно вероятността някои бенефициери да се възползват ефективно от помощта. Полските органи обаче не предоставиха информация, която да може да разсее съмненията на Комисията.

      (16)  Вж. решението по дело C-39/94, Syndicat français de l'Express international (SFEI) и други/La Poste и други, EU:C:1996:285, точка 60, и дело C-342/96, Кралство Испания/Комисия на Европейските общности, EU:C:1999:210, точка 41.

      (17)  EU:T:2015:188, точка 76.

      (18)  Вж. решението по дело C-730/79, Philip Morris Holland BV/Комисия на Европейските общности, EU:C:1980:209, точки 11 и 12.

      (19)  Вж. по-специално решението по дело C-102/87, Френска република/Комисия на Европейските общности, EU:C:1988:391, точка 19.

      (20)  През 2015 г. търговията в рамките на Съюза е била на стойност над 4,5 млрд. евро за млякото и над 28 млрд. евро за млечните продукти като цяло. Източник: Евростат.

      (21)  През 2015 г. Полша е била петият по големина производител на краве мляко в Съюза с производство от над 10 млн. тона мляко. Източник: Евростат.

      (22)  Вж. решението по дело C-364/90, Италианска република/Комисия на Европейските общности, EU:C:1993:157, точка 20, съединени дела T-132/96 и T-143/96, Freistaat Sachsen и други/Комисия на Европейските общности, EU:T:1999:326, точка 140, и дело C-372/97, Италианска република/Комисия на Европейските общности, EU:C:2004:234, точка 81.

      (23)  Вж. например решението по дело C-39/94, Syndicat français de l'Express international (SFEI) и други/La Poste и други, EU:C:1996:285, точка 36, и дело T-214/95, Vlaamse Gewest/Комисия на Европейските общности, EU:T:1998:77, точка 86.

      (24)  Вж. например решението по дело C-456/00, Френска република/Комисия на Европейските общности, EU:C:2002:753, точки 30 — 33.

      (25)  Понастоящем е в ход производство срещу Италия за установяване на нарушение поради несъбиране на таксите в сектора на млякото, дължими от италианските производители (дело C-433/15).

      (26)  Вж. например решението по дело C-156/98, Федерална република Германия/Комисия на Европейските общности, EU:C:2000:467, точка 78, и дело C-333/07, Société Régie Networks/Direction de contrôle fiscal Rhône-Alpes Bourgogne, EU:C:2008:764, точки 94 — 116.